## Rješenje kojim se iz registra investicijskih fondova Republike Hrvatske, zbog završetka postupka spajanja, brišu otvoreni investicijski fondovi s javnom ponudom Raiffeisen hrvatske dionice i Raiffeisen Emerging markets, kojima upravlja društvo za upravljanje Raiffeisen Invest d.o.o.

### NN 16/2012 (8.2.2012.), Rješenje kojim se iz registra investicijskih fondova Republike Hrvatske, zbog završetka postupka spajanja, brišu otvoreni investicijski fondovi s javnom ponudom Raiffeisen hrvatske dionice i Raiffeisen Emerging markets, kojima upravlja društvo za upravljanje Raiffeisen Invest d.o.o.

HRVATSKA AGENCIJA ZA NADZOR FINANCIJSKIH USLUGA

484

Na temelju odredaba članka 15. stavka 1. točke 5. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) i članka 5. Zakona o investicijskim fondovima (»Narodne novine« broj 150/05), u postupku upisa u registar investicijskih fondova Republike Hrvatske otvorenog investicijskog fonda s javnom ponudom Raiffeisen Prestige Equity, nastalog spajanjem otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets, pod upravljanjem društva Raiffeisen Invest d.o.o. iz Zagreba, Palmotićeva 56, pokrenutom po službenoj dužnosti, Upravno vijeće Hrvatske agencije za nadzor financijskih usluga 3. veljače 2012. godine donosi

RJEŠENJE

1. Utvrđuje se da je u registar investicijskih fondova Republike Hrvatske, koji vodi Hrvatska agencija za nadzor financijskih usluga, s 4. siječnja 2012. godine, pod brojem JPD166, upisan otvoreni investicijski fond s javnom ponudom Raiffeisen Prestige Equity, nastao spajanjem otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets, pod upravljanjem društva Raiffeisen Invest d.o.o. iz Zagreba, Palmotićeva 56.

2. Ovo rješenje objavit će se u »Narodnim novinama« i na internetskoj stranici Hrvatske agencije za nadzor financijskih usluga.

Obrazloženje

Hrvatska agencija za nadzor financijskih usluga (dalje: Agencija) donijela je 15. prosinca 2011. godine rješenje (klasa: UP/I-451-04/11-06/24, urbroj: 326-113-11-2) kojim se društvu za upravljanje investicijskim fondovima Raiffeisen Invest d.o.o. iz Zagreba, Palmotićeva 56 (dalje Društvo), izdaje suglasnost za spajanje otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets osnivanjem novog otvorenog investicijskog fonda s javnom ponudom Raiffeisen Prestige Equity. Istoga je dana Agencija donijela i rješenje (klasa: UP/I-451-04/11-06/23, urbroj: 326-113-11-3) kojim se Društvu odobrava osnivanje Raiffeisen Prestige Equity otvorenog investicijskog fonda s javnom ponudom u postupku spajanja otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets te se odobrava Prospekt i Statut Raiffeisen Prestige Equity otvorenog investicijskog fonda s javnom ponudom i izbor Raiffeisenbank Austria d.d., Zagreb, Petrinjska 59, kao depozitne banke fonda. Tim je rješenjem ujedno određeno i da će se fond Raiffeisen Prestige Equity upisati u registar fondova nakon provedenog postupka spajanja fondova Raiffeisen hrvatske dionice i Raiffeisen Emerging markets.

Agencija je 3. siječnja 2012. godine zaprimila obavijest Društva da je spajanje otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets osnivanjem novog otvorenog investicijskog fonda s javnom ponudom Raiffeisen Prestige Equity provedeno u poslovnim knjigama fonda 30. prosinca 2011. godine. Kako bi se fondu omogućilo funkcioniranje i poslovanje, isti je 4. siječnja 2012. godine upisan u registar fondova koji vodi Agencija. Budući da je upis u registar fondova, prema članku 9. Zakona o investicijskim fondovima (»Narodne novine« broj 150/05, dalje: ZIF), deklaratorne naravi, potrebno je donijeti rješenje kojim se utvrđuje da je fond Raiffeisen Prestige Equity upisan u registar fondova. Slijedom navedenog, odlučeno je kao u točki 1. izreke ovoga rješenja.

Odredba članka 8. ZIF-a propisuje da se ovo rješenje objavljuje u »Narodnim novinama«, dok odredba članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) određuje da se svi pojedinačni akti Agencije, kojima se odlučuje o nečijim pravima ili obvezama, objavljuju nakon njihove konačnosti na internetskoj stranici Agencije. Slijedom navedenog, odlučeno je kao u točki 2. izreke ovoga rješenja.

UPUTA O PRAVNOM LIJEKU

Protiv ovoga rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovoga rješenja.

Klasa: UP/I-451-04/11-06/23

Urbroj: 326-113-12-5

Zagreb, 3. veljače 2012.

Predsjednik
Upravnog vijeća
Petar-Pierre Matek, v. r.

Rješenje, NN 16/2012-484